Diari Oficial de la Generalitat Valenciana


Sumari del DOGV 7562, del 02-07-2015 (2015/6098)

ORDE 73/2015, de 25 de juny, de la Conselleria d'Educació, Cultura i Esport, per la qual es convoca el concurs públic per a la concessió d'ajudes a galeries d'art, per la seua participació en fires d'art.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7562

Data del DOGV
:   02-07-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/6098


Data del document
:   25-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 73/2015, de 25 de juny, de la Conselleria d'Educació, Cultura i Esport, per la qual es convoca el concurs públic per a la concessió d'ajudes a galeries d'art, per la seua participació en fires d'art. [2015/6098]  
Les galeries d'art constituïxen un sector fonamental dins de l'entramat artístic perquè, més enllà de la seua activitat comercial, contribuïxen a promoure i difondre nous valors artístics dins i fora de les nostres fronteres. Esta tasca de promoció la realitzen principalment a través de les fires d'art.  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4, la competència exclusiva de la Generalitat en matèria de cultura. El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la d'Educació, Cultura i Esport les competències en matèria de promoció i patrimoni cultural. Així mateix, li corresponen a esta conselleria les competències en matèria de promoció cultural, d'acord amb el Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
  
Per tot això, fent ús de les facultats que em conferix l'article 28 de la Llei de la Generalitat Valenciana 5/1983, de 30 de desembre, del Consell, en la nova redacció que en fa la Llei 12/2007, de 20 de març, de la Generalitat, i la Llei 1/2015, de la Generalitat, d'Hisenda Pública, del Sector Públic Instrumental i de Subvencions,  
  
ORDENE  
  
Primer  
Convocar el concurs públic per a la concessió d'ajudes destinades a finançar la participació de galeries d'art en fires d'art, i aprovar les bases per les quals es regix esta convocatòria, incloses com a annex I a esta orde.  
  
Segon  
L'import global màxim de les ajudes que es concediran serà de 70.000,00 euros, que es finançaran amb càrrec als crèdits del capítol IV, transferències corrents, línia T7884000, del Programa 453.40, «Arts plàstiques i escèniques», de l'estat de gastos del Pressupost de la Generalitat per a l'exercici 2015.  
Així mateix, l'import esmentat podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que ho finança.  
  
Tercer  
Es delega en la directora general de Cultura la facultat de concedir estes ajudes i se l'autoritza perquè, en l'àmbit de les seues competències, dicte les resolucions que estime necessàries per a portar a efecte el que disposa esta orde.  
  
Quart  
Esta orde entrarà en vigor a partir de l'endemà del dia que es publique en el Diari Oficial de la Comunitat Valenciana.  
D'acord amb el que disposen els articles 107, 116, 117, de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de publicar-se.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de publicar-se.  
  
València, 25 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases de la convocatòria pública per a la concessió d'ajudes a les galeries d'art per la seua participació en fires d'art  
  
  
Primera. Objecte  
1. És objecte d'esta convocatòria la concessió d'ajudes a les galeries d'art, que desenrotllen les seues activitats en l'àmbit competencial de la Generalitat Valenciana, per la seua participació en fires d'art nacionals i internacionals.  
2. Als efectes d'estes bases reguladores, s'entenen com a galeries d'art les persones físiques o jurídiques que tinguen com a activitat principal l'exposició oberta al públic d'obres d'art amb finalitat comercial. La Direcció General de Cultura podrà sol·licitar l'acreditació d'esta circumstància en el cas que ho considere necessari.  
  
Segona. Règim d'estes ajudes  
1. La concessió d'estes ajudes s'efectuarà per mitjà d'un règim de concurrència competitiva.  
2. Esta convocatòria es regirà per estes bases, per l'orde que les aprova, per la Llei 1/2015, de la Generalitat, d'Hisenda Pública, del Sector Públic Instrumental i de Subvencions, i per la Llei 38/2003, de 17 de novembre, General de Subvencions, i també pel Reglament General de Subvencions aprovat pel Reial Decret 887/2006.  
La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix esta convocatòria.  
  
Tercera. Consideració d'ajuda de minimis  
1. Les ajudes d'esta convocatòria no necessiten ser notificades a la Comissió Europea, atés que estan acollides al règim de minimis establit en el Reglament (CE) número 1407/2013, de la Comissió, de 18 de desembre de 2013 (DOUE L 352/1, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis i pel seu import no suposen un falsejament de la competència que afecte els intercanvis comercials entre estats membres.  
  
2. En cap cas estes ajudes podran superar l'import màxim total per beneficiari de 200.000 euros durant un període de tres exercicis fiscals, ni individualment, ni com a resultat de l'acumulació amb altres ajudes de minimis concedides al mateix beneficiari, conforme establix el Reglament (CE) número 1407/2013 de la Comissió.  
3. Sense perjuí del que s'ha dit adés, serà possible l'acumulació amb un altre tipus d'ajudes per a la mateixa acció subvencionada, llevat que esta acumulació conduïra a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
4. No estaran acollides a este règim de minimis les empreses que operen en els sectors determinats en el punt 1, de l'article 1, del reglament esmentat.  
  
Quarta. Beneficiaris i requisits  
Dins dels límits pressupostaris i d'acord amb les condicions i criteris que establixen estes bases, podran ser beneficiaris de les ajudes convocades per esta orde les persones físiques o jurídiques de caràcter privat, titulars de galeries d'art, que desenrotllen les seues activitats en l'àmbit competencial de la Generalitat Valenciana, que no incórreguen en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions, i que participen en fires d'art nacionals o internacionals, que se celebren o s'hagen celebrat entre el 16 de juny de 2014 i el 15 de juny de 2015, exposant-hi obres entre les quals n'hi haja artistes valencians.  
  
Quinta. Conceptes subvencionables  
Amb caràcter general, tindran la consideració de gastos subvencionables tots els gastos corrents generats directament per la realització de les activitats per a les quals es concedix l'ajuda, que s'hagen detallat i quantificat en el compte justificatiu de la sol·licitud, excloent-ne els ocasionats pel mateix manteniment de l'entitat, inversions o adquisicions patrimonials.  
En particular:  
a) Els gastos que es deriven de la contractació del sòl, en les fires en què este concepte tinga caràcter obligatori.  
b) Els gastos derivats de les acreditacions i drets d'inscripció, si pertoca.  
c) Els gastos corresponents al disseny, muntatge i desmuntatge de l'estand i elaboració de material publicitari i material promocional en relació amb la presència de la galeria en la fira de què es tracte.  
d) Servicis per a la gestió de l'estand: assegurances, consum d'energia elèctrica, inserció de dades o publicitat en catàleg, neteja de l'estand i hostesses.  
e) Gastos de desplaçament i estada al lloc de celebració de la fira corresponent per a dos persones, durant les dates en què tinga lloc (en queden expressament exclosos els gastos de taxi, els peatges i els d'aparcament). Els imports màxims seran els detallats en el punt 2 de la base sexta.  
f) El transport de la càrrega, incloent-hi el que siga realitzat directament per l'artista des del seu estudi o qualsevol altre lloc.  
  
Sexta. Quantia de l'ajuda  
1. En el cas d'assistència i participació en fires nacionals, la subvenció serà, com a màxim, del 55 % dels gastos que es puguen originar pels conceptes reflectits en la base quinta, mentre que en el cas de les internacionals serà com a màxim del 65 %, i no superaran entre ambdós la quantitat de 12.000 euros, sense perjuí del que establix la base octava, punt 6.  
2. Pel que fa al gasto d'estada assenyalat en l'apartat e de la base quinta, només seran computables 130 euros com a màxim per persona i nit en fires internacionals i 100 euros en fires nacionals.  
  
3. L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, ni el límit establit en l'apartat tercer d'esta orde, perquè estes tinguen la consideració d'ajudes de minimis.   
  
Sèptima. Presentació de sol·licituds  
1. Cada galeria d'art podrà presentar una única sol·licitud de subvenció per a un màxim de tres fires, amb independència que siguen nacionals o internacionals. Es concediran ajudes per a un màxim de dos fires, d'acord amb l'orde establit amb el sol·licitant, que podrà renunciar, de forma motivada, a algunes d'estes amb anterioritat a la reunió de la comissió avaluadora d'estes ajudes. En cas de presentar-se més d'una sol·licitud, només serà admesa la primera, segons l'orde d'entrada en el registre general.  
2. El termini de presentació de les sol·licituds serà d'un mes, comptat des de l'endemà de la publicació d'esta orde en el Diari Oficial de la Comunitat Valenciana.   
3. Les sol·licituds es dirigiran a la Direcció General de Cultura, Servici de Coordinació d'Entitats Culturals, i es formularan segons el model d'imprés normalitzat que s'adjunta com annex II: Sol·licitud d'ajudes a galeries d'art, per la seua participació en fires d'art.  
  
4. Les sol·licituds hauran de ser subscrites pels qui exercisquen la representació de l'entitat en cada cas, d'acord amb la normativa aplicable.   
5. Les sol·licituds hauran de presentar-se al Registre General de la Conselleria d'Educació, Cultura i Esport, a les seues direccions territorials o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'acompanyaran de la documentació assenyalada en l'apartat 7 d'esta base.  
6. En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en un sobre obert, a fi que l'exemplar destinat a la Conselleria d'Educació, Cultura i Esport siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega a l'entrada de registre de la Conselleria d'Educació, Cultura i Esport.  
  
7. A la sol·licitud caldrà adjuntar la documentació següent:  
7.1. En el cas de persones jurídiques, fotocòpia compulsada de l'escriptura o document públic que acredite l'existència de l'entitat.  
7.2. En el cas de nou perceptor o canvi de número de compte bancari, dades bancàries on es vol rebre l'import de la subvenció, segons el model de domiciliació bancària. que s'adjunta a esta orde.  
  
7.3. Per a assegurar el compliment de les condicions establides en la base tercera i en l'apartat tercer de la base sexta, els sol·licitants hauran d'omplir l'apartat C de l'annex II de la sol·licitud, en el qual es declaren totes les ajudes públiques obtingudes o sol·licitades per als mateixos costos subvencionables; les ajudes de minimis rebudes durant els dos exercicis fiscals de 2013 i 2014 i durant l'exercici fiscal 2015 en curs, i també altres ingressos obtinguts per a la mateixa activitat.  
  
7.4. Documentació acreditativa de la participació de la galeria d'art en el certamen de què es tracte o sol·licitud de participació o compromís d'assistència.   
7.5. Document públic que acredite la representació que exercix el firmant de la sol·licitud o certificat de l'acord adoptat per l'òrgan de govern que corresponga, en què s'aprove sol·licitar esta ajuda i es faculte el sol·licitant a subscriure la petició.  
7.6. Alta en l'Impost d'Activitats Econòmiques en l'epígraf corresponent a l'activitat per a la qual se sol·licita la subvenció, i també l'últim rebut. En el cas d'estar-ne exempt, declaració responsable on es manifeste esta circumstància.  
7.7. Fotocopia compulsada del NIF de l'entitat sol·licitant de l'ajuda.  
7.8. Memòria de l'apartat E de l'annex II, en la qual s'assenyalarà:  
7.8.1. El títol de la fira.  
7.8.2. Lloc de celebració.  
7.8.3. Dates de celebració.  
7.8.4. Pressupost desglossat en les següents partides d'acord amb els conceptes subvencionables:  
a) Lloguer de l'estand.  
b) Acreditacions i drets d'inscripció, si pertoca.   
c) Disseny, muntatge i desmuntatge de l'estand.   
d) Material publicitari i promocional.  
e) Servicis de gestió de l'estand.   
f) Transport de la càrrega.   
g) Gastos de desplaçament i allotjament per a dos persones, exclusivament durant les dates de celebració de la fira corresponent.  
  
7.9. Declaració responsable de l'apartat F de l'annex II, amb vista a l'avaluació de les fires i de la participació de la galeria en estes, amb el contingut següent:  
7.9.1. Nombre d'artistes, amb indicació del seu veinatge administratiu i nombre d'obres, presentats per la galeria a la fira.  
7.9.2. Acreditació de la repercussió internacional de les fires, per mitjà de la comunicació del nombre de visitants i expositors espanyols i estrangers, en l'última edició celebrada.  
7.9.3. Relació de les fires a què va acudir la galeria el 2013 i 2014.  
  
7.9.4. Nombre de creadores presentades per la galeria a les fires.  
7.10. Declaració responsable, de l'apartat F de l'annex II, del fet que la galeria desenrotlla les seues activitats en l'àmbit competencial de la Generalitat Valenciana.  
7.11. Declaració responsable, de l'apartat F de l'annex II, de no estar incurs en les prohibicions previstes en l'article 13 de la Llei 38/2003, de 17 de novembre, General de Subvencions, que determina la prohibició per a obtindre la condició de beneficiari de subvencions, remarcant especialment la de no ser deutor per reintegrament de subvencions.  
7.12. Declaració responsable, de l'apartat F de l'annex II, del fet que totes les dades que figuren en esta sol·licitud són certes, i de comprometre's a destinar l'import de la subvenció que sol·licita a la finalitat indicada.  
8. D'acord amb el que disposa l'article 4 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament la Direcció General de Cultura per a l'acreditació del compliment de les obligacions tributàries i amb la Seguretat Social, i també per a la comprovació directa de les dades d'identitat (DNI).  
  
No obstant això, el sol·licitant podrà denegar expressament el consentiment, i haurà d'aportar llavors els certificats següents:  
I. Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
II. Certificat de la Tresoreria General de la Seguretat Social que acredite que el sol·licitant es troba al corrent en el compliment de les seues obligacions amb la Seguretat Social.  
III. Certificat de la direcció territorial de la Conselleria d'Hisenda i Administració Pública corresponent que acreditate que el sol·licitant no té deutes de naturalesa tributària amb la Generalitat.  
IV. Si és persona física, haurà d'aportar una còpia del document nacional d'identitat, i si és persona jurídica, còpia del document nacional d'identitat del representant legal.  
9. En el cas que els documents que cal adjuntar a la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats, o si pertoca emesos, i que no hagen transcorregut més de cinc anys des de la finalització del procediment a què corresponguen.  
  
10. En els supòsits d'impossibilitat material d'obtindre la documentació, l'òrgan competent podrà requerir al sol·licitant que la presente o, si no és possible, que acredite per altres mitjans els requisits a què es referix el document.  
11. Els qui així ho desitgen podran realitzar la presentació i registre per mitjans electrònics i sol·licitar que les comunicacions i notificacions es practiquen per esta via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, i també en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, a l'efecte de practicar notificacions a l'interessat, haurà de correspondre amb la proporcionada per la Generalitat amb domini cv.gva.es.  
  
Es requerirà per a sol·licitar este tipus d'ajudes per via telemàtica un certificat de firma electrònica d'entitat emés per l'ACCV http://www.accv.es/empresas/. En el cas que l'empresa sol·licitant siga una persona física, serà necessari el certificat de firma electrònica de ciutadà, emés per l'ACCV http://www.accv.es/ciudadanos/.  
La tramitació telemàtica pot realitzar-se a través del PROP, en l'URL següent:  
http://www.gva.es/portal/page/portal/inicio/procedimientos'id\_proc=752  
La sol·licitud i la fitxa de manteniment de tercers poden aportar-se de forma telemàtica. La resta de documents només s'acceptaran en format PDF i hauran d'estar firmats per mitjà de la plataforma de firma en línia de l'ACCV: http://www.accv.es/ciudadanos/firma-on-line-pdf/.  
12. Si la sol·licitud no complix els requisits exigits o està incompleta, es requerirà l'interessat perquè en el termini de 10 dies esmene la falta o adjunte els documents preceptius, indicant que, si no ho fa així, se'l tindrà per desistit de la seua petició, prèvia resolució que haurà de ser dictada en els termes que preveu l'article 42, tal com establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Octava. Procediment de concessió: instrucció i resolució  
1. L'òrgan competent per a la instrucció del procediment de concessió de la subvenció és la Direcció General de Cultura, Servici de Coordinació d'Entitats Culturals.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.  
3. Per a l'avaluació de les sol·licituds, de conformitat amb el que establix l'article 22 de la Llei General de Subvencions, es constituirà una comissió de valoració que adaptarà el seu funcionament a les regles generals que s'apliquen als òrgans col·legiats, i que estarà formada per:  
- Presidència: titular de la Subdirecció General de Patrimoni Cultural i Museus o persona en qui delegue.  
- Vicepresidència: titular del Servici de Coordinació d'Entitats Culturals.  
- Vocals: titulars de les direccions territorials de Cultura i Esport d'Alacant, Castelló i València o persona en qui deleguen.  
- Secretaria: un tècnic adscrit a la Direcció General de Cultural, amb veu i amb vot.  
4. La comissió de valoració emetrà un informe d'avaluació de les sol·licituds d'acord amb les bases 4a, 5a i 6a d'esta convocatòria i determinarà la proposta de concessió de subvenció. En cas de denegació, haurà d'estar motivada en l'informe esmentat.  
5. Basant-se en el seu informe, la comissió de valoració elevarà una proposta de resolució a la directora general de Cultura, que serà la competent per a resoldre per delegació de la consellera d'Educació, Cultura i Esport. La resolució esmentada es publicarà en el Diari Oficial de la Comunitat Valenciana, segons el que disposa l'article 18 de la Llei 38/2003, General de Subvencions.  
6. La comissió de valoració podrà incrementar les quanties de les ajudes establides en la base sexta si, una vegada aplicada esta, no s'ha distribuït en la seua totalitat l'import de la convocatòria, cas en què s'incrementarà proporcionalment a la puntuació obtinguda d'acord amb els criteris assenyalats a continuació, fins a distribuir el crèdit total, i sense que en cap cas la quantia de cada ajuda puga superar el cost de l'activitat objecte d'esta, ni superar el límit establit en la base tercera d'este annex I, perquè estes tinguen la consideració d'ajudes de minimis:  
  
- Contribució a la divulgació de les expressions artístiques desenrotllades a la Comunitat Valenciana: nombre d'artistes valencians presentats per la galeria en la fira (3 punts per artista).  
- Projecció nacional i internacional: repercussió de la fira, manifestada en el nombre de visitants i expositors en l'última edició celebrada (1 punt per repercussió nacional i 2 per internacional).  
- Trajectòria: nombre de fires a què va assistir la galeria el 2013 i 2014 (1 punt per fira).  
- Foment de la igualtat de gènere: nombre de creadores presentades per la galeria en la fira (1 punt per creadora).  
7. La comissió de valoració podrà minorar les quanties de les ajudes establides en la base sexta si, una vegada aplicada esta, la suma de les ajudes excedix l'import global màxim de la convocatòria, cas en què es minorarà de forma inversament proporcional a la puntuació obtinguda per cada beneficiari, d'acord amb els criteris establits en el punt anterior, fins a la seua adequació a la disponibilitat de crèdit.  
  
8. En cas de renúncia o de qualsevol altra circumstància que puga influir en la distribució de la quantia de les ajudes, la directora general de Cultura podrà dictar una nova resolució en què s'incremente la quantitat concedida a algun dels beneficiaris o se n'incloguen altres inicialment exclosos segons l'orde de prelació establit per la comissió.  
  
Novena. Termini de resolució i notificació  
1. El termini màxim per a resoldre i notificar estes ajudes serà de sis mesos, comptat des de la data en què produïsca efectes esta orde de convocatòria. Transcorregut el termini esmentat sense que haja recaigut una resolució expressa, s'entendrà desestimada la sol·licitud d'ajuda, sense que això eximisca l'administració de l'obligació de resoldre expressament, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La notificació de la resolució es realitzarà en el termini dels deu dies següents al de la seua adopció, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Contra la resolució, que posa fi a la via administrativa, es podrà interposar un recurs potestatiu de reposició davant de l'òrgan que l'ha dictat, en el termini d'un mes si la resolució és expressa i tres en cas de silenci administratiu, comptat a partir de l'endemà del dia en què es produïsca l'acte presumpte, o es podrà impugnar directament davant de l'orde jurisdiccional contenciós administratiu, en el termini de dos mesos si la resolució és expressa i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Deu. Obligacions del beneficiari  
Són obligacions de la persona beneficiària:  
a) Complir l'objectiu, executar la memòria d'actuació, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 a 31 de la Llei 38/2003, de 17 de novembre, General de Subvencions.  
b) Justificar, davant de l'òrgan que concedix l'ajuda, el compliment dels requisits i de les condicions, i també la realització de l'activitat i el compliment de la finalitat que determinen la concessió o el gaudi de la subvenció, en la forma establida en les bases.  
c) Sotmetre's a les actuacions de comprovació i control financer que efectue l'òrgan que concedix l'ajuda, o qualssevol altres actuacions de comprovació i control financer que puguen realitzar els òrgans de control competents, i a este efecte hauran d'aportar tota la informació que se li requerisca en l'exercici d'estes actuacions, d'acord amb el que establixen l'article 46 de la Llei 38/2003, de 17 de novembre, General de Subvencions, i els articles 169 i 170 de la Llei 1/2015, de la Generalitat, d'Hisenda Pública, del Sector Públic Instrumental i de Subvencions.  
d) Comunicar a la Conselleria d'Educació, Cultura i Esport l'obtenció d'altres subvencions, ajudes o ingressos per a la mateixa finalitat.  
  
e) Acreditar, amb anterioritat a dictar-se la proposta de resolució de concessió i prèviament al cobrament, que està al corrent en el compliment de les seues obligacions tributàries i davant de la Seguretat Social.  
  
f) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
g) Adoptar les mesures de difusió contingudes en l'article 18 de la Llei 38/2003, de 17 de novembre, General de Subvencions.  
h) Procedir a reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i l'article 172 de la Llei 1/2015, de la Generalitat, d'Hisenda Pública, del Sector Públic Instrumental i de Subvencions.  
  
L'incompliment de les obligacions anteriors serà causa de l'exigència de les responsabilitats o sancions corresponents segons la legislació vigent.  
  
Onze. Manteniment de condicions  
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'aportacions fora dels casos permesos en les normes reguladores, podrà donar lloc a la modificació o revocació de la resolució de concessió, i també al reintegrament de les quantitats percebudes en els termes establits per l'article 37 de la Llei 38/2003, de 17 de novembre, General de Subvencions, i el procediment sancionador corresponent.  
  
  
Dotze. Justificació i pagament de les ajudes  
1. Els beneficiaris estaran obligats a justificar la realització de la totalitat de les activitats que han sigut objecte de subvenció, i també a acreditar els gastos produïts.  
2. El pagament de les ajudes es lliurarà una vegada realitzada i justificada l'activitat, d'acord amb la sol·licitud presentada i en els termes fixats per la resolució de concessió.  
3. El pagament de les ajudes establides en esta orde es realitzarà de conformitat amb el que establixen la Llei 1/2015, de la Generalitat, d'Hisenda Pública, del Sector Públic Instrumental i de Subvencions, i la Llei de Pressupostos de la Generalitat Valenciana per a l'exercici 2015, les presents bases i la resolució de concessió.  
4. Els justificants que es presenten correspondran en tot cas als conceptes pels quals es pot rebre subvenció, de la base quinta. No obstant això, i sempre que s'ajusten als conceptes esmentats, podrà acceptar-se que es varien les distintes partides pressupostades inicialment junt amb la sol·licitud, tenint en compte que això no suposarà cap alteració de la subvenció concedida al seu moment.  
5. Per a poder efectuar el pagament, els beneficiaris hauran de presentar, amb anterioritat al 30 d'octubre de 2015, un compte justificatiu, segons el model de l'annex III: Justificació d'ajudes a galeries d'art, per la seua participació en fires d'art, amb la documentació següent:  
a) Memòria d'actuació de les fires a què es va presentar, amb el contingut assenyalat en l'apartat h, del punt 7, de la base sèptima.  
b) Original o fotocòpia compulsada de les factures o justificant de gasto.  
c) Un exemplar del material imprés o en qualsevol altre format, en el qual haja quedat constància de la participació en la fira, com díptics, tríptics, cartells, revistes, còpies audiovisuals, etc.  
6. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que a este efecte elabore l'òrgan que concedix estes ajudes.  
7. Conclòs el termini sense que s'haja presentat esta documentació, l'ajuda quedarà sense efecte i s'arxivarà l'expedient.